钦定古今图书集成/明伦汇编/官常典/第462卷 > 向靖
## 钦定古今图书集成/明伦汇编/官常典/第462卷 > 向靖

按《宋书》本传，“靖字奉仁，小字弥，河内山阳人也。名与
高祖同，改称小字。世居京口，与高祖少旧。从平京城，
参建武军事，进平京邑，板参镇军军事，加宁远将军。
京邑虽平，而群寇互起，弥与刘蕃、孟龙符征破桓歆、
桓石康、石绥于白茅，攻寿阳，克之。义熙三年，迁建武
将军、秦郡太守、北陈留内史，戍堂邑。以平京城功，封”
山阳县五等侯。从征鲜卑，大战于临胊，累月不决。弥
与檀韶等分军，自间道攻临胊城。弥擐甲先登，即时
溃陷，斩其牙旗，贼遂奔走。攻拔广固，弥又先登。卢循
屯据蔡州，以亲党阮赐为豫州刺史，攻逼姑熟。弥率
谯国内史赵恢讨之。时辅国将军毛修之戍姑熟，告
急续至，弥兼行进讨，破赐，收其辎重。除中军谘议参
军，将军如故。卢循退走，高祖南征，弥为前锋，于南陵、
电池、左里三战，并大捷。军还，除太尉谘议参军、下邳
太守，将军如故。八年，转游击将军，寻督马头淮西诸
郡军事、龙骧将军、镇蛮护军、安丰汝阴二郡太守、梁
国内史，戍寿阳。以平广固、卢循功，封安南县男，食邑
五百户。十年，迁冠军将军、高阳内史、临淮太守，领石
头戍事。高祖西伐司马休之，以弥为吴兴太守，将军
如故。明年，高祖北伐，弥以本号侍从，留戍碻磝，进屯
石门柏谷。迁督北青州诸军事、北青州刺史，将军如
故。高祖受命，以佐命功，封曲江县侯，食邑千户。迁太
子左卫率，加散骑常侍。二年，卒官，时年五十九。追赠
前将军。弥治身俭约，不营室宇，无园田商货之业，时
人称之。子植嗣。